**Informare privind modificările legislative aduse de Ordinul nr. 904/2023 și corelarea documentațiilor de urbanism cu Legea nr. 246/2022**

Prin Ordinul nr. 904 din 15 mai 2023 au fost modificate și completate Normele metodologice de aplicare a Legii nr. 350/2001 privind amenajarea teritoriului și urbanismul, modificări care introduc cerințe esențiale pentru modul de elaborare și actualizare a documentațiilor de urbanism și amenajare a teritoriului. Totodată, au fost aprobate Normele tehnice privind realizarea seturilor de date spațiale aferente planurilor de amenajare a teritoriului județean și documentațiilor de urbanism, aplicabile etapizat în perioada imediat următoare.

Conform noilor reglementări, documentațiile de urbanism și amenajare a teritoriului trebuie elaborate atât în format analogic, cât și digital, pe suport topografic actualizat și în sistem de proiecție Stereografic 1970. Este obligatorie integrarea unei componente geospațiale standardizate, structurate sub formă de baze de date vectoriale realizate conform specificațiilor tehnice prevăzute de ordin. Aceste cerințe urmăresc respectarea formatelor deschise recunoscute la nivel internațional, aplicarea unor reguli clare de organizare și topologie a datelor, precum și asigurarea interoperabilității cu temele de date spațiale prevăzute de Directiva INSPIRE.

Documentațiile de urbanism vor utiliza o structură standardizată de directoare și fișiere, organizată conform art. 4 din Normele Tehnice din 2023 privind seturile de date spațiale aferente documentațiilor de urbanism. În cadrul zonelor funcționale existente și propuse se vor detalia subzone funcționale, stabilite în raport cu specificul local și standardizate potrivit prevederilor Ordinului nr. 904/2023.

De asemenea, studiile de fundamentare care stau la baza elaborării și aprobării planurilor urbanistice generale, conform prevederilor din Anexa nr. 2 – Tabel sintetic privind elaborarea planurilor urbanistice generale (P.U.G.) pe categorii de unități administrativ-teritoriale, trebuie corelate cu dispozițiile Legii nr. 246/2022 privind zonele metropolitane, astfel încât procesul de planificare urbană să reflecte principiile de dezvoltare teritorială integrată și coordonată la nivelul unităților administrativ-teritoriale interconectate.

În scopul uniformizării și standardizării conținutului documentațiilor de urbanism, zonele funcționale existente și propuse vor fi încadrate în următoarele categorii: ***:* a)**zonă aflată permanent sub ape; **b)**fond forestier; **c)**terenuri agricole; **d)**unităţi agrozootehnice; **e)**echipare tehnico-edilitară; **f)**căi de comunicaţie şi transporturi; **g)**zonă centrală; **h)**zonă mixtă; **i)**zonă instituţii publice; **j)**zonă comerţ şi servicii; **k)**zonă locuinţe şi funcţiuni complementare; **l)**zonă unităţi industriale şi de depozitare; **m)**zonă gospodării comunale; **n)**zonă spaţii verzi, sport şi agrement; **o)**zonă cu destinaţie specială; **p)**zonă exploatare resurse naturale; **q)**zonă terenuri neproductive; **r)**alte zone definite de specificul teritoriului.

Noile reglementări se aplică deja pentru documentațiile finanțate prin programe naționale și prin Planul Național de Redresare și Reziliență (PNRR), iar începând cu data de 1 ianuarie 2025 acestea devin obligatorii pentru toate documentațiile de urbanism, indiferent de sursa de finanțare.